stanford-oval/wikipedia huggingface dataset:
תורה לשמה (ספר)
הוכחות לזהות מחבר הספר > הוכחות מתיארוך זמן כתיבת החיבור

בראש החיבור נכתב כך: ”אמר הקטן יחזקאל כחלי, בעזרת האל צורי וגואלי, הנה זה החלי, משנת תמ"ב, לכתוב סדר שאלות ותשובות, ממה שחנני האל שוכן ערבות”.
אך מעיון בספר, ישנם עשרות מקומות כותב המחבר על ספרים מצויים, שהם "בכתב יד" (לדוג' סימנים א, ח, יז, יח), בכמה מקומות רומז למהותם של 'כתבי יד' אלה, אשר מהם נראה שזה כינוי בעלמא אף על פי שאינו בכתב יד כלל.
למשל בסימן קיז כותב על שו"ת "בשמים ראש כתיבת יד" על אף שמעולם לא היה קיים בעולם כתב יד שלו מפני שזוייף.
כמו כן בתשובה יח כותב "גיליון ירושלמי כתיבת יד", כשהכוונה היא לפרוש קרבן העדה אשר מחברו נולד רק בשנת ה'תס"ז, שלושים שנה אחרי תחילת כתיבת החיבור. בסימן ח כותב 'שו"ת מהר"י קורקוס כתב יד לא נדפסו עדין' לשון המרמזת ששאר כתבי היד נדפסו.
פעמים רבות מביא המחבר דברים בשם ספרים שנדפסו רק לאחר שנת התמ"ב אך ללא ציון כתב יד כגון בסי' קפט מביא בשם חידושי הרמב"ן שנדפס בתקצ"ז וכן בתשובה שנד בשם חידושי הריטב"א, שנדפס בתקס"ו, ובתשובה קצג מביא את פירושו של הפני משה שנדפס בתקצ"ז ועוד.
כמו כן מובאים בספר מנהגים שהונהגו רק לאחר שנת ה'תמ"ב:
בסימן קמט על תיקון כרת בימי ספירת העומר שהונהג על ידי מקובלי בית אל [לאחר שנת ת"ר].
בסימן תפא מתאר את אופן הפעולה של הזרעה מלאכותית אשר הומצאה בה'תרכ"ו.
בסימן תכח מציין לירושלמי על פי ציון הלכותיו, הגם שציוני ההלכה בירושלמי נוספו רק במהדורת קראטשין בשנת תרכ"ו.
בהרבה מקומות כותב על דברי אחרוני האחרונים – שלאחר ה'תמ"ב "הראשונים" וזאת מפני שרוצה להעלים שמם, כך לדוגמה בסימן ל"א על דברי החיד"א, ובסימן ס"ג על דברי הבני יששכר ועוד.
הוכחות לזהות מחבר הספר > הוכחות נוספות

ההוכחות על מיקום הכתיבה: בספר ישנם כמה תשובות ל'עיר שנהגו' המזוהות עם בגדאד, לדוגמה בסימן קנב על לבישת מלבושים שחורים לאבל, בסימן צז על עיר שיש בה בודקי ריאה ובודקי סכין לחוד, ועוד.
הוכחות לשוניות: ישנם מטבעות לשון רבות האופייניות לבן איש חי המצויות בספר, לדוגמה כותב "שער טעמי המצוות" ולא "שער המצוות" כנהוג, ועוד רבות. פרופסור משה קופל ערך מחקר בנושא וגילה אף הוא את ההשוואה.
הוכחות השוואתיות: מהשוואה של הספר לשאר כתבי הבן איש חי נמצאו עשרות קטעים מקבילים לדוגמה, סי' מט - בן יהוידע שבת יד:, סי' שצט – בן יהוידע ברכות נה:, ועוד.
הבן איש חי "המעתיק" כותב שבעיר בגדאד נהר החידקל עלה על גדותיו והציף את העיר וכל כתבי היד הושמדו ולא נותרו כתבי יד כלל בכל העיר, דבר המלמד שלא סביר שהבן איש חי ימצא "כתב יד של חכם קדמון".
שאלות מסוימות ב'תורה לשמה' נמצאות בשאלות ששלח ה'בן איש חי' לידידו הרב אליהו מני לדוגמה סימנים ט, מט, שצג, וכן סימן תצא מופיעים בספר מכתב מאליהו, דבר המלמד שהשאלות בשני הספרים מאדם אחד יצאו.
הוכחות מכתבי היד: ישנם מספר כתבי יד של הספר שמתוכם נראה כי הבן איש חי הוא מחבר הספר ולא כעורך כתב יד, כגון מחיקת תשובות ושינוי מילים ועוד.
הוכחות לזהות מחבר הספר > הוכחות האומרים שאינו לרבי יוסף חיים

היו שטענו שלא מסתבר שיכתוב ז"ל על עצמו זאת מפני שהבן איש חי היה זהיר בענייני סגולות, על כך ענה הרב מאיר מאזוז שז"ל הם ראשי תיבות של "זכור לטוב".
היו שהציגו סתירות הלכתיות בין ספר זה לבין כתביו האחרים של הבן איש חי, הרב עובדיה יוסף דחה שגם בין ספרים של מחבר אחד ישנם סתירות.
הרב שלום משאש הקשה שתי קושיות, א. אם היה רוצה שיהיה תורה לשמה לא היה מעלים שמו רק בספר זה, ב. לא מסתבר שישקר ויקרא לעצמו המעתיק. הרב יהודה לביא בן דוד ענה על דבריו שהעלים שמו גם בספר פלאות רבות ובספר כתר מלכות, כמו כן מותר לתלמיד חכם לשקר בהקשר של ידיעות תורניות.
הוכחות לזהות מחבר הספר > דעות האחרונים

הרב דוד חיים הכריע שמחבר הספר הוא הבן איש חי, כך היא גם דעתם של הרב בן ציון חזן והרב שמעון אגסי בשם ר' יעקב חיים שכן שמע מאביו הגרי"ח, וכך נקטו הרב אפרים כהן, הרב יעקב משה הלל, הרב יעקב חיים סופר, הרב נסים כדורי, הרב מאיר מאזוז, הרב אליעזר יהודה ולדנברג והרב משה שטרנבוך.
הרב עובדיה יוסף כן ציין לכמה סתירות הלכתיות בין ספר 'תורה לשמה' לשאר ספרי ה'בן איש חי' והביא את העדויות הנ"ל וכתב "על כל פנים אם קבלת הרבנים הנ"ל נכונה יש לדחות הספרים הנ"ל כי כהנה וכהנה נמצא בספרים הרבה וברוך היודע אמת". כמו כן בכמה מקומות כתב הרב עובדיה בפשיטות שמחברו הוא רבי יוסף חיים, יש שכתבו בשמו שאת ספר תורה לשמה כתב בצעירותו ולכן ייתכנו סתירות.
הרב שלום משאש כתב שאם יש קבלה שהוא לגרי"ח, נסמוך עליה, אך מצד השכל לא מסתבר שהוא לו. הרב יצחק יוסף העמיד את הדבר בספק. בשם הרב יעקב מוצפי הובא שסבור שמחברו אינו ה'בין איש חי',
לקריאה נוספת

הרב בצלאל דבליצקי (עורך), תורה לשמה, כולל מבוא מפורט, מהדורת אהבת שלום ירושלים ה'תשע"ג, באתר אוצר החכמה
הרב יוסף חיים מזרחי שו"ת תורה לשמה, כולל מבוא מפורט, הוצאת ישועה סאלם, ירושלים תמוז ה'תשע"ב
הרב אברהם מוצא, זהות מחבר ספר תורה לשמה, ויען שמואל, חלק ד סימן נ, באתר היברובוקס
הרב יהודה לביא בן דוד, שבט מיהודה, ח"א סי' כא
הערות שוליים

↑  כבר בתרס"ג רבי אברהם עדס תהה מי מחבר הספר ושאל על כך את הבן איש חי יחד עם מספר שאלות, הבא"ח ענה על כל שאלותיו חוץ מזו, מכך הסיק הרב עדס שהמחבר הוא הבן איש חי בעצמו.
↑  על תשובות אלו מתבססת תשובת הרב עובדיה יוסף
↑  יחזקאל כחלי בגימטריא יוסף חיים
↑  הרב יצחק יוסף בספר עין יצחק חלק א ע' תקעז
↑  השו"ת היחיד הדומה לו בכך הוא שו"ת רב פעלים
↑  ואף הטוענים לכשרותו לא מצאו כ"י אחד.
↑  ישנם עוד הרבה ראיות מעין אלו
↑  "מפורש יוצא", "יורנו ושכמ"ה", רבינו זלה"ה כלפי האר"י ועוד.
↑  משה קופל, זיהוי מחברים בשיטות דיגיטליות, ישורון, גיליון כג, תש"ע, עמ' תקסב, באתר אוצר החכמה (צפייה מוגבלת למנויים)
↑  זאב גלילי, ספר הזוהר הקדוש – מי כתב אותו ומי כתב את מחזות שקספיר, באתר היגיון בשיגעון, ‏2009-09-22
↑  יהודי בבל בארץ ישראל ע' 526
↑  תצלומיהם בסוף המבוא לשו"ת במהדורת אהבת שלום
↑  שו"ת שמש ומגן יורה דעה סוף סימן ט
↑  תלמוד בבלי בבא מציעא דף כג עמוד ב
↑  הקדמת הספר
↑  וישב הים ח"א סימן יד אות ו
↑  תרנן לשוני עמ' יח
↑  מבוא לשו"ת תורה לשמה מאת הרב יוסף חיים מזרחי
↑  ציץ אליעזר ח"ב סימן ח אות ד
↑  שו"ת תשובות והנהגות חלק ב סימן רעט
↑  יביע אומר חלק ט או"ח צו
↑  שו"ת יחוה דעת ח"ב סימן לב.
↑  שבט מיהודה סימן כא
↑  הרב עזריאל מנצור קובץ משנת חכמים תשרי תש"ס.
ענת כ"ץ

| --- | --- |

 תקופת הפעילות:  מ-2004
 תחום יצירה:  מחול, אמנות, תרבות וניהול אמנותי
ענת כ"ץ (נולדה ב-15 באוגוסט 1980) היא יוצרת רב-תחומית, מורה למחול, מלווה תהליכי יצירה והמנהלת האמנותית של בית הספר למחול הקבוצה.
משנת 2009 היא יוצרת בשיתוף פעולה עם ד״ר ארז מעין שלו. השניים יוצרים ומנהלים אמנותית יחד אירועי מחול, אמנות ותרבות.
ביוגרפיה

כ"ץ נולדה בנתניה לטובה וחגי. בצעירותה למדה בבית הספר לאומנויות "הבוסתן" בנתניה, לימודי מחול, תיאטרון, קומפוזיציה ופיתוח קול. בשנת 1998 התגייסה לצה"ל ושירתה בחיל החינוך כמפקדת כיתת טירונים בתוכנית מקא"ם (מרכז קידום אוכלוסיות מיוחדות).
לאחר שירותה הצבאי, בין השנים 2001–2004 כ"ץ למדה בסדנא להכשרת רקדנים בקיבוץ געתון. בשנת 2008 סיימה תואר ראשון בתוכנית הרב-תחומית באמנויות באוניברסיטת תל אביב. בין השנים 2010–2014 סיימה תואר שני באותה התוכנית. בין השנים 2017–2019 למדה לתעודת הוראה באוניברסיטת תל אביב.
קריירה אמנותית

משנת 2004 כ"ץ יוצרת רב תחומית עצמאית. עבודותיה הוצגו בפסטיבלים שונים בארץ, כגון: אינטימדאנס, גוונים במחול, זירת מחול, פסטיבל עכו ועוד; ובעולם: גרמניה, קוריאה הדרומית, בלגיה, בריטניה ועוד.
בשנת 2009, החלה בשיתוף פעולה עם ד״ר ארז מעין שלו. באותה השנה הצטרפו לעמותת הכוריאוגרפים כצמד יוצר. עבודותיהם המשותפות הופיעו במסגרות שונות ובפסטיבלים בארץ ובעולם. יחד הם ניהלו אמנותית את פסטיבל המחול "אינטימדאנס" בתיאטרון תמונע בשנים 2017, 2018 וב-2021. לצד עבודתם המשותפת השניים פועלים בשדות שונים של אמנות ביחד וגם לחוד.
יצירותיהם זכו לתמיכה ממשרד התרבות, קרן יהושע רבינוביץ, מפעל הפיס, עיריית תל אביב יפו ועמותת הכוריאוגרפים.
יצירות מרכזיות

"גאסטקאציסט/Justkatzit" - ההצגה מקיימת מסגרת סמי-אמיתית של ערב התרמה ללהקת מחול ומשתמשת בקהל הצופים כ"קהל התורמים". עלתה בבכורה בפסטיבל עכו 2011 (הצגת תחרות), והופיעה מאז כ-100 פעמים ברחבי הארץ בבמות שונות, ביניהן: תיאטרון תמונע, היכל התרבות נתניה, ימי תרבות מפעל הפיס, פסטיבל תלוי במקום ובבתי ספר ברחבי הארץ.
"אקורדינג טו לואו/According To Law" - תיאטרון מחול סאטירי הבודק את מערכות היחסים בין קהל לפרפורמר תוך כדי ערעור מתמיד ומשעשע של הגבול בין מציאות ודמיון. היצירה זכתה לביקורות אוהדת מצד המבקרים וגם במקום ראשון בתחום הצגות תיאטרון ומחול במגזין טיים אאוט. היא עלתה בבכורה ב-29.12.2013 בתיאטרון תמונע והציגה יותר מ-60 פעמים בין השנים 2013–2018 בבמות: תיאטרון תמונע בתל אביב, ימי תרבות - מפעל הפיס, מעבדתרבות דימונה, כוכב יאיר, מרכז הפרינג' ב"ש, ריסרץ' נתניה, מרכז הפרינג' בעכו, בית הספר ש"י עגנון – נתניה.
"מולטי/multi" - יצירת תיאטרון-מחול אשר בוחנת את המתח שבין הדרישה החיצונית והצורך הפנימי למִקְבּוּל (מולטיטסקינג, ריבוי-משימות) בחברה העכשווית לבין ההיתכנות או חוסר ההיתכנות של מצב זה. היצירה שאבה את מקורותיה ממחקרים פסיכו-נוירו-פיזיולוגיים והשתמשה במסקנותיהם כחלק ממהלך המופע. היצירה עלתה לראשונה בפסטיבל תמונע ב-18.9.2016, ומאז המשיכה להופיע בתיאטרון תמונע בתל אביב, סופ"ש מחול בבן שמן, האקדמיה למחול בירושלים ועוד.
"על זה אין לנו ויכוח" - מופע תיאטרון-מחול חזותי. ריקוד קבוצתי לחמישה "אני" זהים - חמישה פרפורמרים זהים במדויק בתווי פניהם (באמצעות שימוש בבגדים תואמים ומסכות סיליקון היפר-ריאליסטיות), מציגים מפגש בלתי-שגרתי של אדם עם עצמו. היצירה עלתה בפסטיבל תמונע 2019 בבכורה. מאז רצה בתיאטרון תמונע פעם בחודש ומוזמנת להופעות ברחבי הארץ.
"משכמו והצידה" - יצירת מחול- תיאטרון פיזי. קוורטט לבני אדם ללא center, שנאבקים באובדנם ולא מסוגלים להכיר באי היכולת להשיגו. הם ממשיכים לנוע, ללכת קדימה, נסחפים בזרם, בדרך, ללא יכולת לפנות, להתנגד, לשאול שאלות, להטיל ספק. היצירה עלתה בבכורה בשנת 2022 בפסטיבל מחול שלם, בשבוע המחול הבינלאומי, ירושלים.
הוראה

במקביל לעשייה האמנותית של הצמד, כל אחד מהם עוסק בהוראה של אמנות. כ"ץ מלמדת שיעורי מחול תאורטיים ומעשיים בבתי ספר שונים ובסדנאות להכשרת רקדנים, ובנוסף מלווה תהליכי יצירה שונים. היא המנהלת האמנותית של בית הספר למחול הקבוצה, וגם מנהלת את התוכנית הרב-תחומית להכשרת רקדנים במוסד.
מעין שלו הוא חבר סגל בכיר בחוג לתיאטרון באוניברסיטת חיפה וכן בסטודיו למשחק של יורם לוינשטיין. לאורך השנים לימד גם במוסדות נוספים: בית הספר לתיאטרון חזותי, סמינר הקיבוצים, טכניון, תוכניות מיוחדות של מפעל הפיס, משרד החינוך ובחברה למתנ"סים.
רשימת יצירות עם ארז מעין שלו

אתם מחליטים עלי - עלתה בבכורה בפסטיבל ארטתור תל אביב 2023.
משכמו והצידה - היצירה עלתה בבכורה ב-2022 בפסטיבל מחול שלם, בשבוע המחול הבינלאומי, ירושלים.
על זה אין לנו ויכוח - היצירה עלתה בפסטיבל תמונע 2019 .
חלפני חומר/ Clay Traders - מאת רועי מעין וארז מעין שלו, בשיתוף עם ענת כ"ץ. היצירה עלתה בבכורה ב-2018. היצירה הוזמנה להופיע בביאנלה הבינלאומית בואלוריס, צרפת, בביאנלה הבינלאומית באנדן, בלגיה, ובמוזיאון ישראל ירושלים.
מולטי - המופע עלה לראשונה בפסטיבל תמונע ב-2016.
מכירה פומבית #2 - עלתה בבכורה ב-2015. היצירה הוצגה במוזיאון ישראל במסגרת "נקודת מגע" כחלק מאירועי עונת התרבות הירושלמית 2015.
מכירה פומבית #1 - עלתה בבכורה ב-2014 במוזיאון ישראל במסגרת "נקודת מגע", עונת התרבות הירושלמית בניהול האומנותי של רננה רז.
According To Law - עלתה בבכורה ב-2013 בתיאטרון תמונע.
Justkatzit - עלתה בבכורה בפסטיבל עכו 2011 (הצגת תחרות).
כוהנת צדק - עלתה בבכורה בפסטיבל אינטימדאנס 2011 תיאטרון תמונע, והיכל התרבות נתניה.
Élan Vital - מאת ענת כ"ץ. היצירה עלתה בבכורה ב-2010 בתיאטרון ענבל.
שושנה בצרפתית - עלתה בבכורה ב-2010 בפסטיבל אינטימדאנס, תיאטרון תמונע.
Paul & Emily - מאת ארז מעין וענת כ"ץ בשיתוף רועי מעין. עלתה בבכורה בפסטיבל עכו 2010. המופע הוזמן לבצ'סטר אנגליה.
רשימת מאמרים משותפת עם ארז מעין שלו

א. מעין, ע. כ"ץ. "לשבש את התפיסה האנושית", מעקף, 10, 2014
א. מעין, ע. כ"ץ. "חגיגה של גזענות", מעקף, 9, 2014
א. מעין, ע. כ"ץ. "הדרמטורג. מהפכן או מגשר" ערב-רב,. 9, 2014
א. מעין, ע. כ"ץ. "התהליך היצירתי כחגיגה מרובת משתתפים". מעקף, 8, 2014
E. Maayan, A Katz. "Preverting Human Preception", Maakaf. 10, 2014
הערות שוליים

↑   רן בראון, שתיים זוחלות על המדרכה, שתיים מענטזות בהגזמה: רשמים מ"אינטימדאנס", באתר הארץ, 14 באוקטובר 2021
↑  צבי גורן, עכו 2011 – כיבוש, גירוש וכוח, באתר הבמה, ‏18 באוקטובר 2011
↑  אורה ברפמן, Justkatsit Dance Company: According To Law. Tmuna Theater, 6/11, ריקודיבור, ‏8 בנובמבר 2014
↑  חן סיון, מיקבול. מילה חדשה בעברית, באתר סלונה, ‏5 בינואר 2017
↑   רות אשל, הכוריאוגרפיה הלא שגרתית של "מולטי", באתר הארץ, 1 בינואר 2017
↑  ענת זכריה, ״על זה אין לנו ויכוח״ מאת ענת כ“ץ וארז מעין שלו, באתר המבכרת, ‏10 בדצמבר 2019
↑  אביבה רוזן, "משכמו הצידה": המכות שאנחנו סופגים בחיים, באתר מרתה יודעת, ‏4 במרץ 2023
מתוך: "אקורדינג טו לואו"
מתוך "אקורדינג טו לואו"
מתוך "מולטי"
מתוך "משכמו והצידה"
נצה מובשוביץ-הדר

| --- | --- |

נצה מובשוביץ-הדר, 2009
 לידה:  5 בפברואר 1941 (בת 84) חיפה, פלשתינה (א"י)
 ענף מדעי:  חינוך מתמטי
 מקום מגורים:  ישראל ישראל, ארצות הברית ארצות הברית
 מקום לימודים:  בית הספר הריאלי העברי בחיפה  אוניברסיטת קליפורניה בברקלי 
 מנחה לדוקטורט:  לאון הנקין 
 מוסדות:  הטכניון – מכון טכנולוגי לישראל 
 תלמידי דוקטורט:  Greisy Winicki Landman, Lea Latner, עליזה מלק, Alex Kuperman, Miriam Amit, Yael Edri, Ruth Reiz, Chamutal Orgad-David, Irit Wertheim, אורית זסלבסקי, Gili Shama, Batya Amit 
 תרומות עיקריות
 חינוך מתמטי: הוראה, מחקר, פיתוח תוכניות לימודים במתמטיקה לתלמידים ופיתוח רעיונות דידקטיים למורים.
 
נצה מובשוביץ-הדר (נולדה בחיפה, ישראל בח' בשבט תש"א, 5 בפברואר 1941) היא פרופסור אמריטה בטכניון - מכון טכנולוגי לישראל, כיהנה כמנהלת מדעטק - המוזיאון הלאומי למדע, טכנולוגיה וחלל בחיפה וכדקאנית הפקולטה לחינוך למדע וטכנולוגיה בטכניון. הקימה ומנהלת את "קשר חם" – מרכז מו"פ לקידום, שיפור וריענון החינוך המתמטי בישראל, הטכניון, מאז שנת 1986.
תחום התמחותה הוא חינוך מתמטי: הוראה, מחקר, פיתוח תוכניות לימודים במתמטיקה לתלמידים ופיתוח רעיונות דידקטיים למורים.
ביוגרפיה

נצה מובשוביץ-הדר נולדה בחיפה, ישראל ב-ח' בשבט תש"א - 5 בפברואר 1941, להוריה, ד"ר אליעזר בונה (לשעבר באומן), כלכלן וגב' בתיה בונה (באומן, לבית פריזנד), מורה. אחיה, ד"ר ארנון בונה, הוא מהנדס מים בהכשרתו ומומחה לחקר ביצועים.
עד כיתה ה' למדה נצה בבית הספר כי"ח-אליאנס בחיפה ואז עברה לבית הספר הריאלי, אותו סיימה בשנת 1958 (מחזור העשור למדינה). במהלך הלימודים הייתה פעילה בשבט "משוטטי-בכרמל" של תנועת הצופים העבריים ובמקביל סיימה את המכון למוזיקה ע"ש דוניה ויצמן במגמת פסנתר, אצל המורה יונה שפייכר. שירתה בצה"ל כמנהלת חשבונות של הספקת מזון למרחב פיקוד צפון, חיל התחזוקה (אז נקרא חיל הספקה).
נישאה ליואל הדר (עו"ד) ב-1963, ואם לשניים: תומר הדר (יליד 1964) ופלג הדר (יליד 1969).
ב-1983 נישאה שנית למרדכי-שלמה מובשוביץ (הידרוגאולוג) אביהם של יורם מובשוביץ (יליד 1965) ונורית לונדון לבית מובשוביץ (ילידת 1969).
נצה ומרדכי מתגוררים החל מ-2015 בהרצליה.
ביוגרפיה > לימודים

נצה מובשוביץ-הדר סיימה בשנת 1964 תואר ראשון במתמטיקה ובפיזיקה, באוניברסיטה העברית בירושלים, בהנחיית פרופ' שמשון עמיצור, פרופ' מיכאל משלר ואחרים, יחד עם תעודת הוראה לבתי"ס תיכוניים, בהנחיית ד"ר ברוך בן-יהודה, אבי המנהיגות החינוכית.
בשנת 1969 סיימה תואר שני בטכניון - מכון טכנולוגי לישראל, התמחות בחינוך מתמטי, בהנחיית פרופ' שמואל אביטל. התזה שלה, "ניסוי בלמידה אינדיבידואלית של מתמטיקה", זכתה בפרס ע"ש עמוס דה-שליט.
בתחילת דרכה המקצועית, כשהייתה מורה למתמטיקה, נשלחה מובשוביץ-הדר, בשנת 1971 על ידי המפקח הארצי, מר אשר מרכוס, לאוניברסיטת קולומביה להשתלמות. בעקבותיה הביאה לישראל את התוכנית שזכתה בישראל לכינוי "תוכנית קולומביה", ועד היום מיושמת לחינוך למחוננים במתמטיקה. בעקבות זה החליטה להמשיך ללימודי דוקטורט, שהתממשו הודות למלגה מקרן פולברייט.
בשנת 1975 קיבלה דוקטורט באוניברסיטת קליפורניה בברקלי, ברקלי, עם התמחות בחשיבה לוגית של ילדים, בהנחיית הלוגיקן פרופ' ליאון הנקין (Leon Henkin).
ביוגרפיה > קריירה אקדמית

תחום עיסוקה של נצה מובשוביץ-הדר הוא חינוך מתמטי: הוראה, מחקר, פיתוח תוכניות לימודים במתמטיקה לתלמידים ופיתוח רעיונות דידקטיים למורים.
אחרי 12 שנות הוראה תיכונית, עברה נצה מובשוביץ-הדר לטכניון, והתמסרה להכשרת פרחי-הוראה ולמחקר ופיתוח בתחום התמחותה. הייתה גם היועצת המדעית של הטלוויזיה החינוכית הישראלית (טח"י), להפקת שתי סדרות של משדרים דרמטיים: "חשבון פשוט" ו"גאומטריה – נא להכיר" שזיכו את טח"י בפרסים יוקרתיים.
בין היתר, כיהנה כמנהלת מדעטק - המוזיאון הלאומי למדע, טכנולוגיה וחלל בחיפה וכדיקאנית הפקולטה לחינוך למדע וטכנולוגיה בטכניון. הקימה ומנהלת את "קשר חם" – מרכז מו"פ לקידום, שיפור וריענון החינוך המתמטי בישראל, הטכניון, מאז שנת 1986.
במסגרת "קשר חם" נצה מובשוביץ-הדר יזמה פרויקטים רבים, שביניהם יצוינו:
"פרויקט רמזור למורה", מאגר מערכי שיעור, תוכניות הוראה ופריטי הערכת הישגים לשימוש של קהיליית המורים למתמטיקה בישראל.
מיזם "הבזקי חדשות במתמטיקה לתלמידי תיכון" – אוסף של מצגות חד-נושאיות המיועדות לחשיפת תלמידי תיכון למתמטיקה בת-זמננו בד בבד עם לימודיהם בחטיבה העליונה.
החל משנת 2008 פתחה במיזם אישי, המיועד לחבב את המתמטיקה על הציבור הרחב, והיא נותנת הרצאות במתמטיקה לציבור הרחב תחת הכותרת "מתמטיקה על כוס קפה".
החל משנת 2010, חברה במועצה המייעצת של המוזיאון הלאומי למתמטיקה בניו יורק (National Museum of Mathematics) MOMATH. החל משנת 2011, מכהנת כעמיתת-מחקר בכירה במוסד שמואל נאמן למחקר מדיניות לאומית.
ביוגרפיה > כתיבה

נצה מובשוביץ-הדר כתבה ספרים ומאמרים רבים, הרצתה בכנסים בינלאומיים והעמידה דור של תלמידים ההולכים בעקבותיה במחקר ובפיתוח של תוכניות לימודים חדשניות במתמטיקה. המשותף לכל פעילויותיה הוא הניסיון להגיש את המתמטיקה בצורה המעוררת התפעלות ומעודדת יצירתיות, לצד החתירה להבנת הגורמים המעכבים הצלחה ולהתמודדות עימם.
נצה מובשוביץ-הדר עמדה בעבר בראש צוות כתיבה של סדרת ספרי לימוד במתמטיקה לתלמידים מתקשים בשם "מסמטיקה" ומ.ג.ל – מתמטיקה גשר לבגרות", ששירתה שנים רבות אוכלוסיות רחבות של תלמידים שנרתעו ממתמטיקה ולא הגיעו לרמה המינימלית הנדרשת של בחינות הבגרות.
בעקבות קורס שנתנה בטכניון כתבה (עם המתמטיקאי מאוניברסיטת קייפטאון, דרום אפריקה, פרופ' ג'ון ווב John Webb) את "ספר הפרדוקסים" שנקרא: "אחד שווה אפס ועוד הפתעות מתמטיות", פורסם באנגלית ותורגם לעברית.
כתבה, עם פרופ' עטרה שריקי, ספר ללימוד לוגיקה בשם "לוגיקה בארץ הפלאות" שמבוסס על קריאת "הרפתקאות אליס בארץ הפלאות" - יצירתו הקלאסית של לואיס קרול (שם ספרותי של הלוגיקן צ'ארלס לוטוויג דודג'סון), פורסם בעברית ותורגם לאנגלית.
תרגמה לעברית ספר פופולרי על מתמטיקה מאת איאן סטוארט (מגדולי הפופולרייזרים של מתמטיקה) ששמו "לאלף את האינסוף".
יחד עם ד"ר יעל אדרי, עבדה על שילוב החינוך לערכים בהוראת מתמטיקה, ואוסף של דוגמאות לכך יצא בהוצאת הטכניון.
ערכה לקראת יום העצמאות ה-70 למדינת ישראל ספר על החינוך המתמטי בישראל שיצא בהוצאת World Scientific ככרך 13 בסדרת ספרים על החינוך המתמטי בארצות התבל.
ערכה את הספר "איש אחד בדור מיוחד" - לקט שירים וסיפורים מפרי עטו של אביה ד"ר אליעזר בונה.
ביוגרפיה > פרסים ומענקים

2017 - מענק תלת-שנתי מאת עיריית ראשון לציון, עבור מיזם "רמזור למורה”
2016 - מענק מחקר תלת שנתי מאת משרד המדע והטכנולוגיה, עבור מיזם "הבזקי חדשות"
2014 - מענק תלת-שנתי מקרן טראמפ, עבור מיזם "רמזור למורה”
2014 - מענק מחקר מתמשך מטעם מוסד שמואל נאמן למחקר מדיניות לאומית, עבור מיזם "רמזור למורה”
2008 - מענק מחקר תלת-שנתי מטעם האקדמיה הלאומית הישראלית למדעים, עבור מיזם "הבזקי חדשות"
2003 - מדענית מצטיינת בטכניון, הצדעה לאישה במדע, עיריית חיפה
2000 - האישה המצטיינת לשנת 2000, עיריית חיפה
1995 - פרס על שם לסטר פורד (Lester R. Ford), מאת האיגוד האמריקאי למתמטיקה (Mathematical Association of America), על מאמרה (עם פרופ' ישראל קליינר) "The Role of Paradoxes in the Evolution of Mathematics"
1995- פרס ע"ש ג'קנאו על הצטיינות בהוראה בטכניון
1990-2007 מענקים מאת משרד החינוך והתרבות עבור "קשר חם"
1972 - מענק מקרן פולברייט ללימודי דוקטורט בארצות הברית
לקריאה נוספת

שי חורב, נצה מובשוביץ-הדר, בלקסיקון החיפאים אישים ודמויות בחיפה, דוכיפת הוצאה לאור, עמ' 230–231, 2018.
הערות שוליים

1 2  ציוני דרך, באתר הפקולטה לחינוך, למדע וטכנולוגיה, בטכניון
1 2  קשר חם – מרכז מו”פ לקידום שיפור ורענון החינוך המתמטי בישראל, באתר הפקולטה לחינוך, למדע וטכנולוגיה, בטכניון
↑  אליעזר בונה היה כלכלן, למד בבית הספר למשפט וכלכלה בישראל והשלים את הדוקטורט באוניברסיטת ליאון בצרפת בשנת 1954, ראש אגף הארנונות והמסים בעיריית חיפה, כיהן בתפקידים בכירים נוספים בעיריית חיפה, יזם וערך את עיתון העובדים "ניבנו" במשך שנים רבות, חבר מפא"י לאחר מכן רפ"י. נולד בעיירה זלוצ'ב, פולין (כיום אוקראינה) בשנת 1912. הגיע לארץ ישראל על ידי חציית הגבול מלבנון כהרפתקאה באופן בלתי ליגלי, בשנת 1932, הקים את ארגון יוצאי זלוצ'ב בישראל, עמד בראשו, וערך את ספר הזיכרון לנספים מהעיירה. נפטר ב-25.7.1990
↑  בתיה בונה הייתה מורה, ממפתחי בית הספר כי"ח-אליאנס בחיפה, ילידת העיירה בז'ז'ני, פולין (כיום אוקראינה), עלתה לארץ ישראל עם גרעין השומר הצעיר של בני עירה, לאחר השלמת הכשרתה להוראה בשנת 1931והייתה ממקימי קיבוץ עין המפרץ, נפטרה ב 6.10.2002
↑  ראו למשל חלק מהרצאות במתמטיקה לציבור הרחב תחת הכותרת "מתמטיקה על כוס קפה", באתר של חמד"ע: מתמטיקה על כוס קפה - עונה 3 סודוקו, קוביות ויום השקר
↑  Advisory Council, באתר MOMATH
↑  "מסמטיקה" ומ.ג.ל. – מתמטיקה גשר לבגרות", באתר הטכניון
↑  ספר על החינוך המתמטי בישראל שיצא בהוצאת World Scientific ככרך 13 בסדרת ספרים על החינוך המתמטי בארצות התבל, באתר World Scientific
↑  לוגיקה בארץ הפלאות, מאת: עטרה שריקי, נצה מובשוביץ-הדר, באתר טקסט
↑  לוגיקה בארץ הפלאות: מבוא ללוגיקה באמצעות קריאת הרפתקאות אליס בארץ הפלאות - תיאור, תוכן עניינים ומבוא, באתר מכון מופ"ת
| --- | --- |
בקרת זהויות :  NLI: 987007309227905171  ISNI: 0000 0000 4511 3974  LCCN: n98112215  MGP: 45595  VIAF: 1793930   WorldCat (עם VIAF): 1793930 
כריכת הספר "איש אחד בדור מיוחד" - לקט שירים וסיפורים מפרי עטו של ד"ר אליעזר בונה (1991) בעריכת נצה וארנון
נצה בטוגה בחלוקת תוארי דוקטור בטכניון 2012
ג'רמיה אזו

ג'רמיה אזו (באנגלית: Jeremiah Azu; נולד ב-15 במאי 2001) הוא אתלט ולשי המייצג את הממלכה המאוחדת, זוכה מדליית ארד באליפות אירופה (מינכן 2022) בריצת 100 מטר.
ביוגרפיה

אזו נולד ברוטרדם שבהולנד.
ביוגרפיה > 2022 > מדליית ארד באליפות אירופה

באליפות אירופה שנערכה בחודש אוגוסט 2022 במינכן שבגרמניה זכה אזו במדליית זהב בריצת 4x400 מטר בשיא תחרות של 37.67 שניות. במדליית ארד בריצת 100 מטר עם שיא אישי חדש של 10.13 שניות, אחרי מרסל ג'ייקובס מאיטליה (9.95 שניות) וז'ארנל יוז מהממלכה המאוחדת (9.99 שניות).
ביוגרפיה > 2023

באליפות אירופה באתלטיקה באולם שנערכה באיסטנבול סיים אזו במקום השישי בריצת 60 מטר בתוצאה של 6.58 שניות.
ביוגרפיה > 2024

באולימפיאדת פריז זכה במדליית ארד בבריצת שליחים 4x400 מטר בשיא אירופה חדש של 2:55.83 דקות, אחרי ארצות הברית שקבעה שיא אולימפי חדש של 2:54.43 דקות ובוטסואנה (2:54.53 דקות).
ביוגרפיה > 2025

באליפות אירופה באתלטיקה באולם שנערכה באפלדון זכה במדליית זהב בריצת 60 מטר בשיא אישי של 6.49 שניות, לפני הנריק לארסון משוודיה (6.52 שניות) ואנדרו רוברטסון מהממלכה המאוחדת (6.55 שניות).
שיאים אישיים > אצטדיון

ריצת 100 מטר: 9.97 שניות (2024)
ריצת 200 מטר: 20.96 שניות (2022)
שיאים אישיים > אולם

ריצת 60 מטר: 6.49 שניות (2024)
ריצת 200 מטר: 21.25 שניות (2019)
חיים גוזלי

| --- | --- |
אין תמונה חופשית
 לידה:  6 במאי 1973 (בן 51) בת ים, ישראל 
 מידע כללי
 מדינה:  ישראל 
 משקל:  77 ק"ג 
 גובה:  1.8 מטרים
 ספורט
 ענף ספורט:  אמנויות לחימה משולבות 
 
חיים גוזלי (נולד ב-6 במאי 1973) הוא לוחם MMA ישראלי, ידוע בעיקר בזכות השתתפותו בארגון בלטור.
קריירה מקצועית

גוזלי החל את קריירת ה-MMA שלו בשנת 1998, והפסיד לקרלוס ניוטון באמצעות נעילת זרוע. הוא צבר מאזן של 3–6 לפני הופעת הבכורה עבור Bellator MMA ב-2016.
בשנת 2010, הפיק גוזלי את אירוע ה-MMA Israel FC: Genesis בישראל, בהשתתפות מספר ותיקי UFC. מאוחר יותר חתם בבלטור לעבוד כאמרגן והפיק 4 אירועים בישראל עם הקידום - Bellator 164, Bellator 188, Bellator 209, ו־Bellator 234, שהתקיימו בהיכל מנורה מבטחים בתל אביב.
קריירה מקצועית > Bellator MMA

ב-24 ביוני 2017, גוזלי התמודד מול ריאן קוטור בקרב על הכרטיס המקדים של Bellator 180 והפך ללוחם ה-MMA הישראלי הראשון שהתחרה במדיסון סקוור גארדן. הוא הפסיד בקרב בהחלטה פה אחד.
ב-Bellator 188 ב-16 בנובמבר 2017, גוזלי נאבק ב-Mykyta Mikhno וזכה באמצעות כניעה. לאחר מכן נלחם גוזלי עם חוסה קמפוס ב־Bellator 192 והפסיד בהחלטה פה אחד. גוזלי נלחם עם ראיין קוטור במשחק חוזר ב-Bellator 209 והפסיד שוב בהחלטה פה אחד.
קריירה מקצועית > Bellator MMA > קרב אחרון

גוזלי התחרה ב־Bellator 234 ב-15 בנובמבר 2019, עם בנו אביב. גוזלי התמודד מול ארתור פרונין וניצח בקרב באמצעות כניעה בסיבוב הראשון. גוזלי פרש לאחר הקרב. ההופעות של גוזלי ופרונין הובילו להאשמות על משחק מכור.
קריירה מקצועית > חזרה

גוזלי חזר ל-MMA והחל באגרוף חשוף ב-2020 לאחר שחברת האבטחה שלו התמודדה עם מצוקה כלכלית עקב מגפת הקורונה. הוא ערך את הופעת הבכורה שלו באגרוף חשוף ב-5 בפברואר 2021 והפסיד בקרב.
קריירה מקצועית > כללי

גוזלי מכונה "הבאטמן הישראלי", בגלל אובססיה שלו לגיבור העל בנוסף יש לגוזלי קעקוע של הדמות באטמן על החזה שלו.
בנו של גוזלי, אביב גוזלי, אף הוא אמן לחימה משולבת.
גוזלי הוא נשיא ADCC ישראל והישראלי הראשון שהתחרה באירוע ADCC.
ביוני 2024 בעת שהיה בתחרות באוקראינה, גלי האנטישמיות באירופה הובילו מספר מוסלמים להגיע למלון בו שהה, בניסיון לפגוע בו, מאמנו הותקף בסכין ונפצע, אחד מאנשי החולייה שהגיעו למלון היה חמוש וניסה לרצוח את גוזלי ובנו אלעד, כאשר ביצע לעברם ירי של כמה כדורים, השניים הספיקו להיכנס לחדר וירדו לגג מאחד החלונות במלון, עד לחילוצם. משטרת אוקראינה עצרה את חוליית הטרור שניסתה לפגוע בגוזלי ובשאר הצוות הישראלי במלון.
קריירה מקצועית > אירוע קרבות מתוכנן

ב־3 באפריל 2025 עתיד גוזלי להתמודד מול המתאגרף ואושיית הרשת יהונתן ארנון בקרב MMA ללא כפפות, במסגרת אירוע "סלבריטי בוקסינג" (קרבות בין מפורסמים) המתוכנן בהיכל הארנה בנתניה. הקרב צפוי להיות המרכזי באירוע, שבו יתקיימו כ־15 קרבות נוספים.
האירוע יוקדש לזכר הנופלים במלחמת חרבות ברזל, חגורת האליפות תוקדש לזכרו של הלוחם יואב דניאל ז"ל וחלק מהכנסות האירוע מתוכננות לעבור לתרומה עבור משפחות שכולות.
לקראת הקרב, פרסם ארנון ברשתות החברתיות סרטוני טראש טוק נגד גוזלי, שעוררו תגובות רבות בקרב חובבי ענפי הלחימה בישראל.
מאזן

2-0 - אגרוף חשוף.
15-6 MMA.